Ville-Petteri Määttä

Valtio rahoitti elokuvaohjaa Antti Jokisen osaksi omistamaa tuotantoyhtiötä noin kahdella miljoonalla eurolla.

Elokuvaohjaaja Antti J. Jokisen osaksi omistama tuotantoyhtiö Estar Studios teki kaikessa hiljaisuudessa konkurssin tammikuussa. Yritys oli maksuvaikeuksissa jo vuonna 2012 jouluelokuvan jäätyä tekemättä.

Kaupparekisterin mukaan Jokisen tuotantoyhtiöön olivat sijoittaneet Lapin elykeskus ja Finnvera. Julkista rahoitusta jäi ulosotossa saamatta liki kaksi miljoonaa euroa.

Elykeskukset ovat tukeneet viime vuosina myös tappiollisiksi kääntyneitä kulttuurialan yhtiöitä.

Lapin elykeskuksen lakimiehen Ari Maaningan mukaan erityisesti konkurssiin menneiden pk-yritysten saamaa valtionavustusta on vaikea saada perittyä takaisin. Konkurssimenettelyt voivat kestää vuosia, ja konkurssipesien jako-osuus jää usein elykeskusten kaltaisille yleisvelkojille pieneksi.

"Aina ei ole odotettavissa kovinkaan suuria palautuksia, mutta tämä on tehtävä, koska valtionavustuslaki ja rakennerahastolaki siihen edellyttävät", Maaninka selventää.

Takaisinperintöjen suuruusluokka on aina sadasta eurosta ylöspäin. Esimerkiksi Lapissa viime vuonna perityt summat vaihtelivat Maaningan mukaan 276 eurosta reiluun miljoonaan euroon.

Varsinkin vuosi 2013 oli takaisinperinnän vilkasta aikaa. Tuolloin elykeskukset tekivät EU-osarahoitteisia sekä kansallisia avustuksia ja tukia koskevia takaisinperintäpäätöksiä 1372 kappaletta, mikä tarkoittaa reilua 18 miljoonaa euroa. Takaisin ne saivat perittyä tuona vuonna reilu kaksi miljoonaa euroa.

Vaikka elykeskusten tukien ja rahoituksen myöntökriteerit ja niiden seuranta on tarkkaa, ei kaikkeen ole kuitenkaan mahdollista varautua.

"Julkisella rahoituksella on otettava riskejä, ja joskus riski realisoituu", ylitarkastaja Sirpa Hautala työ- ja elinkeinoministeriön työllisyys- ja yrittäjyysosastolta kertoo yritystuista.